โค้ชเช ห่วง เทม เข่าเดี้ยง ชี้ น้องนก ต้องปรับสภาพจิตใจ
โค้ช เช ยอง ซอก ห่วงอาการเจ็บหัวเข่าซ้าย เทม เทวินทร์ หาญปราบ จอมเตะดาวรุ่ง ที่ซิวโควตาไปโอลิมปิกเกมส์ 2016 ได้หมาดๆ สั่งพักยาวและให้หมอเช็กสภาพอย่างละเอียดอีกครั้ง หลังบินกลับไทย ขณะที่ น้องนก พรรณนภา หาญสุจินต์ ที่ได้โควตาไปริโอเกมส์ เหมือนกัน ต้องเร่งแก้ไขเรื่องสภาพจิตใจและสมาธิให้แข็งแกร่งขึ้นกว่าเดิม หากหวังลุ้นเหรียญโอลิมปิก,วันที่ 19 เม.ย. 59 ความคืบหน้าทัพนักเทควันโดทีมชาติไทย หลังประสบความสำเร็จด้วยการคว้าโควตาไปร่วมการแข่งขันกีฬาโอลิมปิกเกมส์ 2016 รอบสุดท้าย ที่ประเทศบราซิล ช่วงเดือน ส.ค.นี้ เพิ่มเติมมาได้อีก 2 ที่นั่ง ในการแข่งขันเทควันโดรอบควอลิฟายโอลิมปิก โซนเอเชีย ที่กรุงมะนิลา ประเทศฟิลิปปินส์ จากรุ่นน้ำหนัก 58 กก.ชาย เทม เทวินทร์ หาญปราบ ดีกรีเหรียญทองดูไบโอเพ่นปีล่าสุด ที่สหรัฐอาหรับเอมิเรตส์ และรุ่นน้ำหนัก 57 กก.หญิง นก พรรณนภา หาญสุจินต์ อดีตเหรียญทองเยาวชนชิงแชมป์เอเชีย ที่อินโดนีเซีย และเมื่อรวมกับโควตาเดิมที่ได้มาก่อนหน้านี้ 1 ใบ จาก เทนนิส พาณิภัค วงศ์พัฒนกิจ ดีกรีแชมป์โลก และ น้องเล็ก ชนาธิป ซ้อนขำ อดีตเหรียญทองแดงลอนดอนเกมส์ รวมเป็น 3 ที่นั่งเรียบร้อยแล้ว,ล่าสุด โค้ชจอมเฮี้ยบ เช ยอง ซอก หัวหน้าผู้ฝึกสอนเทควันโดทีมชาติไทย เปิดเผยว่า ผลการแข่งขันที่ผ่านมาของ เทม เทวินทร์ ถือว่าทำได้ อย่างยอดเยี่ยม ตั้งแต่รอบแรกจนถึงรอบรองชนะเลิศ ก่อนจะผ่านเข้าสู่รอบชิงฯ และยอมแพ้บายให้กับ สั้ว เฉิน จอมเตะตัวเก่งของจีน เนื่องจากเทวินทร์ มีอาการเจ็บที่หัวเข่าซ้ายและข้อมือขวามากพอสมควร ส่วนตัวยังเกรงว่า หากให้นักกีฬาฝืนลงแข่งขันไป อาจทำให้เจ็บหนักมากกว่าเดิมก็เป็นได้ ทางเลือกที่ดีที่สุดจึงต้องขอยอมแพ้ไป เพราะถึงอย่างไรก็ตาม เจ้าเทม ก็คว้าโควตาไปโอลิมปิกอยู่แล้ว ล่าสุดจากการตรวจสอบอาการเจ็บเบื้องต้นของแพทย์ที่เดินทางมาด้วยนั้น หลังเดินทางกลับไทยคงต้องให้เทวินทร์ ไปเช็กหัวเข่าและข้อมือที่บาดเจ็บให้ละเอียดอีกครั้งหนึ่ง หากทุกอย่างยังไม่ดีขึ้นคงต้องปล่อยให้จอมเตะดาวรุ่งวัย 18 ปีคนนี้พักยาวไปสักระยะหนึ่งก่อน ตามความเป็นห่วงของ บิ๊กเอ ผศ.พิมล ศรีวิกรม์ นายกสมาคมฯ ที่คอยดูแลอย่างใกล้ชิด เพื่อฟื้นฟูสมรรถภาพร่างกายและอาการบาดเจ็บดังกล่าวให้ดีขึ้น ก่อนเดินทางล่าความสำเร็จในโอลิมปิกเกมส์อีก 4 เดือนข้างหน้า เพราะในรุ่นน้ำหนัก 58 กก.ชายนั้น วินาทีนี้คงไม่มีใครที่ดีที่สุดและมีโอกาสความหวังลุ้นเหรียญรางวัลเท่ากับ เทม เทวินทร์แล้ว,ขณะที่ นก พรรณนภาที่ในรอบชิงชนะเลิศพ่ายแพ้ให้อาลิซาเดน ซานูริน ตัวเก่งชาวอิหร่านมาแบบสูสีนั้น นับว่าเป็นอีกหนึ่งการบ้านสำคัญที่ตัวเองจะต้องนำไปปรับปรุงแก้ไขให้ดีขึ้น เพราะอีกไม่กี่เดือนข้างหน้าทั้งสองคนต้องโคจรมาพบกันอีกในริโอเกมส์ ดังนั้น ปัญหาเรื่องสภาพจิตใจและการควบคุมสมาธิที่ดีของพรรณนภา ต้องเริ่มแก้ไขตั้งแต่บัดนี้ หากหวังจะหยิบเหรียญในระดับดังกล่าว เพราะที่ผ่านมา นก มักมีปัญหาในเรื่องของสภาพจิตใจที่ยังไม่นิ่งพอ มีอาการประหม่าและออกมาทางสีหน้าจนทำให้ออกอาวุธไม่ดีเหมือนตอนฟิตซ้อมมา,เฮดโค้ชเทควันโดทีมชาติไทย ยังกล่าวในช่วงท้ายอีกว่า ทั้งนี้ ศึกเทควันโดชิงแชมป์เอเชีย ครั้งที่ 22 ที่จะเปิดฉากขึ้นวันที่ 19-20 เม.ย.นี้ แน่นอนว่าจะไม่ส่งชื่อของเทวินทร์ลงแข่งขัน แต่ก็ยังมีจอมเตะเทควันโดคนอื่นที่มีโอกาสคว้าเหรียญทองให้กับสมาคมฯ เหมือนกัน โดยเฉพาะรุ่น 49 กก.หญิง เทนนิส พาณิภัค วงศ์พัฒนกิจ, รุ่น 53 กก.หญิง เล็ก ชนาธิป ซ้อนขำ, รุ่น 54 กก.ชาย จูเนียร์ รามณรงค์ เสวกวิหา และรุ่น 63 กก. ฟ้อนท์ อัครินทร์ กิจ– วิจารณ์ ส่วนผลเทควันโดพุมเซ่ (ท่ารำ) ชิงแชมป์เอเชีย 2016 ครั้งที่ 4 ปรากฏว่า บุคคลชาย พงษ์ภรณ์ สุวิทยารักษ์ ได้อันดับ 5 บุคคลหญิง ฝ้าย พิชชาภา ธนกิจเจริญทรัพย์ อดีตเหรียญทองแดงชิงแชมป์โลก ได้อันดับ 6
โค้ช เช ยอง ซอก ห่วงอาการเจ็บหัวเข่าซ้าย เทม เทวินทร์ หาญปราบ จอมเตะดาวรุ่งที่ซิวโควตาไปโอลิมปิกเกมส์ 2016 ได้หมาดๆ ขณะที่ น้องนก พรรณนภา หาญสุจินต์ ที่ได้โควตาไปริโอเกมส์เหมือนกัน ต้องเร่งแก้ไขเรื่องสภาพจิตใจและสมาธิ
เช ยอง ซอก,เทควันโด,เทวินทร์ หาญปราบ,พรรณนภา หาญสุจินต์,โอลิมปิกเกมส์ 2016,ข่าวกีฬา,ข่าว,ไทยรัฐออนไลน์